b'\n_START_ARTICLE_\nOnePlus 3T\n_START_SECTION_\nJulkistus\n_START_PARAGRAPH_\nOnePlusissa oli vaikeuksia saada riitt\xc3\xa4v\xc3\xa4sti OnePlus 3:ssa k\xc3\xa4ytettyj\xc3\xa4 AMOLED-n\xc3\xa4ytt\xc3\xb6j\xc3\xa4, joten sen huhuttiin 11. lokakuuta 2016 julkaisevan julkaisevan LCD-n\xc3\xa4yt\xc3\xb6ll\xc3\xa4 ja tehokkaammalla prosessorilla varustetun puhelimen. Evan Blass vihjasi 27. lokakuuta OnePlus 3:n seuraajan olevan OnePlus 3T -niminen 80 dollaria edelt\xc3\xa4j\xc3\xa4\xc3\xa4ns\xc3\xa4 kalliimpi malli, mik\xc3\xa4 olisi tarkoittanut 479 dollarin hintaa. My\xc3\xb6hemmin samana p\xc3\xa4iv\xc3\xa4n\xc3\xa4 Sina Weibossa julkaistun p\xc3\xa4ivityksen mukaan OnePlus 3T:ss\xc3\xa4 olisi Sonyn Exmor RS IMX398 -sensori, Snapdragon 821 -j\xc3\xa4rjestelm\xc3\xa4piiri ja kuusi gigatavua k\xc3\xa4ytt\xc3\xb6muistia. OnePlus 3T:n julkaisua edelt\xc3\xa4v\xc3\xa4n\xc3\xa4 p\xc3\xa4iv\xc3\xa4n\xc3\xa4 siin\xc3\xa4 huhuttiin olevan my\xc3\xb6s 3\xc2\xa0300 milliampeeritunnin akku, takakameran aukkosuhde f/1,7 ja Android 7.0:aan pohjautuva k\xc3\xa4ytt\xc3\xb6j\xc3\xa4rjestelm\xc3\xa4._NEWLINE_OnePlus julkaisi aiemmat lippulaivamallinsa noin vuoden v\xc3\xa4lein. OnePlus 3T julkaistiin 15. marraskuuta 2016, hieman yli viisi kuukautta OnePlus 3:n julkaisun j\xc3\xa4lkeen. Sen tekniset tiedot julkaistiin OnePlusin verkkosivuilla hieman ennen virallista julkaisua. OnePlus 3T:n julkaisun my\xc3\xb6t\xc3\xa4 OnePlus 3:n myynti loppui.\n_START_SECTION_\nOminaisuudet\n_START_PARAGRAPH_\nOnePlus 3T:ss\xc3\xa4 ei ole muistikorttipaikkaa. Se painaa 158 grammaa. Siin\xc3\xa4 on paikka kahdelle nano-SIM-kortille puhelimen oikeassa yl\xc3\xa4laidassa.\n_START_SECTION_\nMuotoilu\n_START_PARAGRAPH_\nOnePlus 3T muistuttaa muotoilultaan hyvin pitk\xc3\xa4lti OnePlus 3:a. Sen runko on materiaaliltaan kokonaan mattapintaiseksi puhallettua alumiinia. Puhelin on muotoilultaan pelkistetty. Takakuori on keskelt\xc3\xa4 tasainen ja reunoja kohti kaartuva. Takakuoressa on yl\xc3\xa4- ja alalaidassa mustat antenniraidat. Puhelimen kulmat on py\xc3\xb6ristetty. OnePlus 3T on 152,7 millimetri\xc3\xa4 korkea, 74,7 millimetri\xc3\xa4 leve\xc3\xa4 ja 7,35 millimetri\xc3\xa4 paksu. Puhelimen etupuoli on mallista riippuen valkoinen tai musta. Metallisen takakuoren v\xc3\xa4rivaihtoehdot ovat harmaa \xe2\x80\x9dGunmetal\xe2\x80\x9d ja kullanhohtoinen \xe2\x80\x9dSoft Gold\xe2\x80\x9d. \xe2\x80\x9dGunmetal\xe2\x80\x9d on hieman OnePlus 3:n \xe2\x80\x9dGraphite\xe2\x80\x9d-v\xc3\xa4ri\xc3\xa4 tummempi._NEWLINE_Puhelimessa on n\xc3\xa4yt\xc3\xb6n alapuolella kapasitiivinen kotin\xc3\xa4pp\xc3\xa4in, johon on integroitu sormenj\xc3\xa4lkitunnistin. Sen ymp\xc3\xa4rill\xc3\xa4 on kapasitiiviset navigointipainikkeet, jotka voi vaihtaa k\xc3\xa4ytt\xc3\xb6j\xc3\xa4rjestelm\xc3\xa4n omiin ohjelmallisiin n\xc3\xa4yt\xc3\xb6n alalaidassa n\xc3\xa4kyviin painikkeisiin. Kapasitiivisten navigointipainikkeiden (paluu ja moniajo) paikkaa voi vaihtaa kesken\xc3\xa4\xc3\xa4n ja niihin voi asettaa lis\xc3\xa4toimintoja pitk\xc3\xa4lle painallukselle ja kaksoisnapautukselle._NEWLINE_Puhelimen oikeassa laidan yl\xc3\xa4osassa on virtapainike. Vasemmassa laidassa on \xc3\xa4\xc3\xa4nenvoimakkuuspainike ja sen yl\xc3\xa4puolella kolmiportainen \xe2\x80\x9dAlert Slider\xe2\x80\x9d -niminen ilmoitusvalitsin. Alert Sliderin avulla puhelimen \xc3\xa4\xc3\xa4niasetuksia voi muuttaa nopeasti. OnePlus 3T:n alalaidassa 3,5 millimetrin kuulokeliit\xc3\xa4nt\xc3\xa4, lataamiseen k\xc3\xa4ytett\xc3\xa4v\xc3\xa4 USB Type-C -liit\xc3\xa4nt\xc3\xa4 ja mikrofonin sek\xc3\xa4 kaiuttimen aukot. Puhelimen yl\xc3\xa4laita on umpinainen.\n_START_SECTION_\nAkku\n_START_PARAGRAPH_\nOnePlus 3T:ss\xc3\xa4 on 3\xc2\xa0400 milliampeeritunnin litiumioniakku, joka tukee OnePlusin omaa Dash-pikalatausta. Dash-pikalataus toimii vain OnePlusin omalla 20 watin laturilla, jonka s\xc3\xa4hk\xc3\xb6virta on nelj\xc3\xa4 ampeeria ja j\xc3\xa4nnite viisi volttia. Dash-pikalatauksella akku latautuu puolessa tunnissa nollasta prosentista 60 prosenttiin. Akun lataaminen t\xc3\xa4yteen kest\xc3\xa4\xc3\xa4 Dash-pikalatauksella tunnin ja 15 minuuttia. Puhelimen eniten l\xc3\xa4mp\xc3\xb6\xc3\xa4 tuottavat komponentit on sijoitettu laturin puoleiseen p\xc3\xa4\xc3\xa4h\xc3\xa4n, joten puhelin ei juurikaan l\xc3\xa4mpene ladattaessa. OnePlus 3 ei tue langatonta latausta.\n_START_SECTION_\nTekniset tiedot\n_START_PARAGRAPH_\nOnePlus 3T:ssa on nelj\xc3\xa4ll\xc3\xa4 Kryo-ytimell\xc3\xa4 (2\xc2\xa0\xc3\x97\xc2\xa02,35 GHz & 2\xc2\xa0\xc3\x97\xc2\xa01,6 GHz) varustettu Snapdragon 821 -j\xc3\xa4rjestelm\xc3\xa4piiri, joka oli puhelimen julkaisuhetkell\xc3\xa4 tehokkain saatavilla oleva vaihtoehto. Snapdragon 821:n FinFET-tekniikalla teht\xc3\xa4v\xc3\xa4 tuotantoprosessi on 14 nanometri\xc3\xa4. Puhelimen grafiikkapiiri on Adreno 530, jonka kellotaajuus on 653 megahertsi\xc3\xa4. OnePlus 3 sai puhelinten suorituskyky\xc3\xa4 mittaavassa AnTuTu-testiss\xc3\xa4 vuonna 2016 keskim\xc3\xa4\xc3\xa4rin 163\xc2\xa0013 pistett\xc3\xa4. Tuloksellaan se oli vuonna 2016 testatuista laitteista pisteiden keskiarvon mukaan kolmanneksi paras._NEWLINE_OnePlus 3T on saatavilla 64 ja 128 gigatavun massamuistilla, joka on UFS 2.0 -tyyppi\xc3\xa4. 128 gigatavun muistilla varustettu vaihtoehto on saatavilla vain \xe2\x80\x9dGunmetal\xe2\x80\x9d-v\xc3\xa4risen\xc3\xa4. K\xc3\xa4ytt\xc3\xa4j\xc3\xa4ll\xc3\xa4 on 128 gigatavun massamuistista k\xc3\xa4ytett\xc3\xa4viss\xc3\xa4\xc3\xa4n 113 gigatavua. Puhelimessa on kuusi gigatavua LPDDR4-muististandardilla varustettua keskusmuistia.\n_START_SECTION_\nN\xc3\xa4ytt\xc3\xb6\n_START_PARAGRAPH_\nOnePlus 3T:ss\xc3\xa4 on Samsungin valmistama Optic AMOLED -n\xc3\xa4ytt\xc3\xb6, joita pidet\xc3\xa4\xc3\xa4n yleisesti huipputason n\xc3\xa4ytt\xc3\xb6n\xc3\xa4. 5,5 tuuman n\xc3\xa4ytt\xc3\xb6 kattaa 73,1 prosenttia puhelimen ulkomitoista, mik\xc3\xa4 oli julkaisuhetkell\xc3\xa4 hyv\xc3\xa4\xc3\xa4 keskiluokkaa. Puhelimen n\xc3\xa4yt\xc3\xb6n tarkkuus on 1\xc2\xa0920 \xc3\x97 1\xc2\xa0080 pikseli\xc3\xa4. N\xc3\xa4yt\xc3\xb6n pikselitiheys on 401 pikseli\xc3\xa4 tuumaa kohden. N\xc3\xa4ytt\xc3\xb6 on kest\xc3\xa4v\xc3\xa4\xc3\xa4 Corning Gorilla Glass 4 -lasia. Sen kirkkaus on 538 kandelaa per neli\xc3\xb6metri.\n_START_SECTION_\nKamera\n_START_PARAGRAPH_\nOnePlus 3T:n takakameran resoluutio on 16,1 megapikseli\xc3\xa4 ja aukkosuhde f/2.0. Se k\xc3\xa4ytt\xc3\xa4\xc3\xa4 Sonyn Exmor RS IMX298 -sensoria, jossa on 1,12 mikrometrin kokoiset pikselit. Takakamerassa on optinen ja elektroninen kuvanvakain sek\xc3\xa4 yksi LED-salamavalo. Takakamera tukee Raw-kuvausta ja vaihetunnistukseen perustuvaa automaattitarkennusta. Takakameralla voi kuvata videoita korkeintaan 4K-tarkkuudella kuvataajuudella 30. Takakameran 4K-tarkkuudella bittivirta on 51\xe2\x80\x9356 megabitti\xc3\xa4 sekunnissa ja \xc3\xa4\xc3\xa4nenlaatu 96 kilobitti\xc3\xa4 sekunnissa. Takakameran linssisuojus on safiirikristallia._NEWLINE_OnePlus 3T:n etukameran resoluutio on 15,9 megapikseli\xc3\xa4 ja aukkosuhde f/2.0. Se k\xc3\xa4ytt\xc3\xa4\xc3\xa4 Samsungin 3P8SP -sensoria, jossa on 1,0 mikrometrin kokoiset pikselit. Etukamerassa on automaattitarkennus ja hymyntunnistus, joka ottaa automaattisesti kuvan tunnistaessaan hymyilev\xc3\xa4t kasvot. Etukamera tukee videokuvausta 1080p-tarkkuudella._NEWLINE_OnePlus 3T:n kamerasovellus on k\xc3\xa4ytt\xc3\xb6liittym\xc3\xa4lt\xc3\xa4\xc3\xa4n ja ominaisuuksiltaan melko yksinkertainen. Manuaalitilassa k\xc3\xa4ytt\xc3\xa4j\xc3\xa4 voi s\xc3\xa4\xc3\xa4t\xc3\xa4\xc3\xa4 ISO-arvoa v\xc3\xa4lilt\xc3\xa4 100\xe2\x80\x9332\xc2\xa000, valotusaikaa (korkeintaan 1/17 sekuntia), valkotasapainoa ja tarkennusta. Kuvaustiloja ovat kuvan dynamiikkaa parantava HDR ja kuvan kohinaa v\xc3\xa4hent\xc3\xa4v\xc3\xa4 sek\xc3\xa4 yksityiskohtien m\xc3\xa4\xc3\xa4r\xc3\xa4\xc3\xa4 lis\xc3\xa4\xc3\xa4v\xc3\xa4 HQ.\n_START_SECTION_\nK\xc3\xa4ytt\xc3\xb6j\xc3\xa4rjestelm\xc3\xa4\n_START_PARAGRAPH_\nJulkaisuhetkell\xc3\xa4 OnePlus 3T:n k\xc3\xa4ytt\xc3\xb6j\xc3\xa4rjestelm\xc3\xa4 oli Android 6.0.1:een pohjautuva OxygenOS 3.5, jossa on vain pieni\xc3\xa4 muutoksia puhtaaseen Androidiin. OxygenOS antaa k\xc3\xa4ytt\xc3\xa4j\xc3\xa4lle normaalia Androidia laajemmat oikeudet puhelimen toimintoihin. Se sis\xc3\xa4lt\xc3\xa4\xc3\xa4 melko v\xc3\xa4h\xc3\xa4n valmistajan omia valmiiksi asennettuja sovelluksia._NEWLINE_OnePlus lupasi OnePlus 3:lle ja OnePlus 3T:lle k\xc3\xa4ytt\xc3\xb6j\xc3\xa4rjestelm\xc3\xa4p\xc3\xa4ivityksen Android 7.0:aan vuonna 2016. OnePlus 3T:lle julkaistiin yksi Android 7.0:n betaversio 31. joulukuuta 2016. My\xc3\xb6hemmin samana p\xc3\xa4iv\xc3\xa4n\xc3\xa4 OnePlus 3T:lle alettiin jaella Android 7.0:aan pohjautavaa OxygenOS 4.0 -k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4. Vuoden 2016 puolella p\xc3\xa4ivityksen sai vain muutama prosentti k\xc3\xa4ytt\xc3\xa4jist\xc3\xa4. P\xc3\xa4ivitys tuli laajempaan jakeluun muutama p\xc3\xa4iv\xc3\xa4 jakelun aloittamisen j\xc3\xa4lkeen. OnePlus 3T:lle alettiin jaella Android 7.1.1:een pohjautuvaan OxygenOS 4.1 - k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4 20. maaliskuuta 2017. OnePlus ilmoitti 23. maaliskuuta OnePlus 3T:n saavan seuraavien p\xc3\xa4ivitysten my\xc3\xb6t\xc3\xa4 tuen Google Assistant -virtuaaliavustajalle.\n_START_SECTION_\nErikoisversiot\n_START_PARAGRAPH_\nOnePlusin yhdess\xc3\xa4 Colette-muotimyym\xc3\xa4l\xc3\xa4n kanssa toteuttamat pop up -myym\xc3\xa4l\xc3\xa4t olivat suosittuja, joten OnePlus teki Coletten 20-vuotisjuhlien kunniaksi erikoisversion OnePlus 3T:st\xc3\xa4. 128 gigatavun massamuistilla varustettu OnePlus 3T colette edition on v\xc3\xa4ritykselt\xc3\xa4\xc3\xa4n t\xc3\xa4ysin musta. Sen takakuoren alalaitaan on kaiverrettu teksti \xe2\x80\x9dcolette\xe2\x80\x9d. Erikoisversiota on myynniss\xc3\xa4 vain 250 kappaletta Coletten Pariisissa sijaitsevasta myym\xc3\xa4l\xc3\xa4st\xc3\xa4 21. maaliskuuta 2017._NEWLINE_OnePlus julkisti 22. maaliskuuta 2017 uuden rajoitetun OnePlus 3T Midnight Black Limited Edition -erikoisversion OnePlus 3T:st\xc3\xa4. T\xc3\xa4ysin musta 128 gigatavun massamuistilla varustettu Midnight Black on k\xc3\xa4yt\xc3\xa4nn\xc3\xb6ss\xc3\xa4 identtinen aiemmin julkaistun colette editionin kanssa, mutta siihen ei ole kaiverrettu Coletten logoa, ja siin\xc3\xa4 on oletuksena eri taustakuva. Midnight Black -erikoisversiossa on kolme 14 mikrometrin paksuista pinnoitekerrosta. Midnight Black -erikoisversio vastaa hinnaltaan tavallisten 128 gigatavun massamuistilla varustettua OnePlus 3T:t\xc3\xa4. Siit\xc3\xa4 tuli ensimm\xc3\xa4isen\xc3\xa4 myyntiin 250 kappaleen er\xc3\xa4 Hypebeastin verkkokaupassa 24. maaliskuuta kello 18.00 alkaen. Suomessa Midnight Black -erikoisversiota myytiin Elisa Kulma -myym\xc3\xa4l\xc3\xa4ss\xc3\xa4 Helsingiss\xc3\xa4 rajoitettu er\xc3\xa4 25. maaliskuuta kello 14.00 alkaen. Midnight Black tuli laajemmin myyntiin Elisan myym\xc3\xa4l\xc3\xb6iss\xc3\xa4 ja verkkokaupoissa 28. maaliskuuta. My\xc3\xb6hemmin se tuli Euroopassa ja Pohjois-Amerikassa rajoitetuksi ajaksi myyntiin my\xc3\xb6s OnePlusin verkkokaupassa.\n_START_SECTION_\nVastaanotto\n_START_PARAGRAPH_\nOnePlus 3T sai hyv\xc3\xa4n vastaanoton. Sit\xc3\xa4 kehuttiin erityisesti hyv\xc3\xa4st\xc3\xa4 suorituskyvyst\xc3\xa4 ja hinta-laatusuhteesta. OnePlus 3T:t\xc3\xa4 pidettiin hieman OnePlus 3:a parempana, mutta etukameran resoluution nosto miellettiin monissa arvosteluissa turhaksi. Monien arvostelijoiden mielest\xc3\xa4 ero oli kuitenkin niin pieni, ettei OnePlus 3:n omistajan kannata p\xc3\xa4ivitt\xc3\xa4\xc3\xa4 OnePlus 3T:hen._NEWLINE_Taskumuron arvostelija Juha Kokkonen kehui OnePlus 3T:n tehokasta j\xc3\xa4rjestelm\xc3\xa4piiri\xc3\xa4, runsasta RAM-muistin m\xc3\xa4\xc3\xa4r\xc3\xa4\xc3\xa4 ja hyv\xc3\xa4\xc3\xa4 hinta-laatusuhdetta. H\xc3\xa4n piti puhelimen akkukestoa ja n\xc3\xa4ytt\xc3\xb6\xc3\xa4 kohtalaisen hyvin\xc3\xa4. Digitodayn arvostelija Henrik K\xc3\xa4rkk\xc3\xa4inen kehui OnePlus 3T:n hyv\xc3\xa4\xc3\xa4 hinta-laatusuhdetta, mutta moitti puhelinta vain keskinkertaisesta takakamerasta. Mobiili.fin arvostelija Janne Laakso kehui OnePlus 3T:t\xc3\xa4 hyv\xc3\xa4st\xc3\xa4 viimeistelyst\xc3\xa4 ja erinomaisesta hinta-laatusuhteesta. H\xc3\xa4n kritisoi puhelinta roiskevesitiiviyden puutteesta. OnePlus 3T voitti Tekniikan Maailman \xc3\xa4lypuhelinvertailun j\xc3\xa4tt\xc3\xa4en taakseen iPhone 7:n, Huawei Honor 8:n, Oukitel K6000 Pron ja Sony Xperia XZ:n.'